কিরণ পোলার্ড
কিরণ আদ্রিয়ান পোলার্ড (ইংরেজি: Kieron Adrian Pollard; জন্ম: ১২ মে, ১৯৮৭) ত্রিনিদাদ ও টোবাগোয় জন্মগ্রহণকারী ওয়েস্ট ইন্ডিজের আন্তর্জাতিক ক্রিকেটার। আগ্রাসী অল-রাউন্ডার হিসেবে পরিচিত পোলার্ড ওয়েস্ট ইন্ডিজ দলের পক্ষ হয়ে আন্তর্জাতিক ক্রিকেট খেলছেন। মিডিয়াম ফাস্ট পেস বোলিংয়ে দক্ষ কিরণ পোলার্ড মাঝারী সারির ব্যাটসম্যানরূপে খেলায় অংশগ্রহণ করেন। ২০০৯ সালের চ্যাম্পিয়ন্স লীগ টুয়েন্টি২০-তে সুন্দর ক্রীড়া নৈপুণ্য প্রদর্শন করে ঘরোয়া টুয়েন্টি২০ প্রতিযোগিতায় সাউদার্ন রেডব্যাকস ও সমারসেট দলে চুক্তিবদ্ধ হন। ২০১০ সালে যুগ্মভাবে সর্বোচ্চ অর্থলাভকারী খেলোয়াড়রূপে ইন্ডিয়ান প্রিমিয়ার লীগে মুম্বাই ইন্ডিয়ান্সের হয়ে খেলেন। এছাড়াও, ২০১৩ সালের ক্যারিবিয়ান প্রিমিয়ার লীগে প্রধান খেলোয়াড় হিসেবে রয়েছেন পোলার্ড।